Diari Oficial de la Generalitat Valenciana


Sumari del DOGV 5368, del 17-10-2006 (2006/11952)

ACORD de 13 d'octubre de 2006, del Consell, per la qual es determinen les unitats administratives encarregades de l'exercici de la funció inspectora en matèria d'urbanisme i ordenació territorial.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5368

Data del DOGV
:   17-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11051


Data del document
:   13-10-2006

Organisme emissor
:   Conselleria de Territori i Habitatge

Tipus de document
:   Acord

Anàlisi jurídica

 Descriptors 

:   * urbanisme
    * competència administrativa

ACORD de 13 d'octubre de 2006, del Consell, per la qual es determinen les unitats administratives encarregades de l'exercici de la funció inspectora en matèria d'urbanisme i ordenació territorial. [2006/11306]  
El Consell, en la reunió del dia 13 d'octubre de 2006, va adoptar l'acord següent:  
En compliment del que estableix l'article 541.2 del Reglament d'Ordenació i Gestió Territorial i Urbanística, aprovat pel Decret 67/2006, de 12 de maig, del Consell, escau determinar els serveis administratius encarregats de l'exercici de les funcions d'inspecció urbanística encomanades als òrgans urbanístics de la Generalitat en matèria de disciplina urbanística.  
De conformitat amb el que estableix l'article 9.d) del Reglament dels Òrgans Urbanístics de la Generalitat, aprovat pel Decret 201/2003, de 3 d'octubre, del Consell, correspon a la Direcció General d'Ordenació del Territori .supervisar i dirigir les funcions d'inspecció urbanística i d'ordenació territorial que exercisca la Generalitat..  
Els articles 514 i següents del Reglament d'Ordenació i Gestió Territorial i Urbanística regulen, per la seua banda, l'exercici de la funció inspectora en matèria urbanística, incloent una completa descripció de les funcions i prerrogatives que corresponen al personal al servei de les administracions públiques encarregat de la inspecció urbanística, en la seua condició d'agents de l'autoritat. En concret, l'article 516 preveu, en l'apartat 3, que les distintes administracions públiques determinaran en les seues llistes de llocs de treball a qui s'atribueix l'exercici de la funció inspectora.  
Per aquesta raó, i a proposta del conseller de Territori i Habitatge, el Consell  
ACORDA  
Primer  
Crear, com a unitat administrativa competent per a l'exercici de les funcions d'inspecció urbanística, i, en particular, les detallades en l'article 517 del Reglament d'ordenació i gestió territorial i urbanística, el Servei d'Inspecció Urbanística, adscrit a l'Àrea d'Urbanisme, de la Direcció General d'Ordenació del Territori, el qual exercirà les seues funcions en coordinació amb la Inspecció de Territori, dependent de la Secretaria Autonòmica de Territori i Medi Ambient.  
Segon  
El Servei d'Inspecció Urbanística estarà integrat pels llocs de treball indicats a continuació, que es crearan mitjançant l'amortització o reclassificació dels llocs necessaris, adscrits actualment a la Conselleria de Territori i Habitatge:  
. Una direcció de servei, amb titulació de llicenciat en dret.  
. Una direcció de secció, amb titulació d'arquitecte superior.  
. Quatre tècnics, amb titulació d'arquitecte tècnic.  
. Un administratiu.  
. Un auxiliar de gestió.  
Tercer  
Les conselleries d'Economia, Hisenda i Ocupació, de Justícia, Interior i Administracions Públiques, i de Territori i Habitatge duran a terme les actuacions necessàries per al compliment d'aquest acord, i, en especial, per a l'adequada dotació econòmica i pressupostària dels llocs de treball necessaris i per a l'autorització de la seua provisió, i s'han d'iniciar, així mateix, els tràmits oportuns per a la modificació de la llista de llocs de treball de la Conselleria de Territori i Habitatge.  
Quart  
Aquest acord tindrà efecte des del mateix dia que es publique en el Diari Oficial de la Generalitat.  
Valencia, 13 d'octubre de 2006  
El vicepresident i secretari del Consell,  
Víctor Campos Guinot.